Kúpna zmluva

uzatvorená podľa ust. § 262 a § 409 a nasl. zákona č. 513/1991 Zb. Obchodný zákonník v znení neskorších predpisov a zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov

(ďalej len „Zmluva“)

**Čl. I**

**Zmluvné strany**

**1.1 Predávajúci: [-]**

Sídlo: [-]

Štatutárny orgán: [-]

IČO: [-]

DIČ: [-]

IČ DPH: [-]

Bankové spojenie: [-]

IBAN: [-]

Právna forma: [-]

Osoby oprávnené konať

v zmluvných veciach: [-]

(vyplní uchádzač)

(ďalej len „Predávajúci“)

**1.2 Kupujúci: SÚKROMNÁ ŠKOLA UMELECKÉHO PRIEMYSLU BOHUMILA BAČU**

Sídlo: Ivanská cesta 21, 821 01 Bratislava

Štatutárny orgán: Ing. Martin Kokles – riaditeľ

IČO: 317 929 52

DIČ: 2021406035

Bankové spojenie: [-]

IBAN: [-]

Osoby oprávnené konať

v zmluvných veciach: [-]

(ďalej len „Kupujúci“)

**Čl. II**

**Preambula**

2.1 Zmluva je výsledkom verejného obstarávania zákazky s názvom: **Modernizácia materiálno-technického vybavenia odborných pracovísk školy Dizajnu – fotka**

**Čl. III**

**Predmet Zmluvy**

3.1 Touto Zmluvou sa za nižšie dohodnutých podmienok Predávajúci zaväzuje dodať Kupujúcemu predmet kúpy: **Modernizácia materiálno-technického vybavenia odborných pracovísk školy Dizajnu – fotka** (ďalej len „Predmet kúpy“) a previesť na Kupujúceho vlastnícke právo k Predmetu kúpy, a Kupujúci za zaväzuje Predmet kúpy od Predávajúceho prevziať a zaplatiť zaň kúpnu cenu podľa Čl. V. Podrobná technická špecifikácia Predmetu kúpy je uvedená v prílohe č. 1 tejto Zmluvy, príloha č. 1 tejto Zmluvy je neoddeliteľnou súčasťou Zmluvy.

3.2 Predmet kúpy musí byť nový a pred dodaním nepoužívaný. Predávajúci sa zaväzuje dodať Predmet kúpy bez záložného práva ako aj akýchkoľvek iných práv zodpovedajúcich právam tretích osôb k cudzej veci a v stave spôsobilom na riadne užívanie a v najlepšej možnej kvalite spĺňajúc podrobnú technickú špecifikáciu Predmetu kúpy uvedenú v prílohe č. 1 tejto Zmluvy, príloha č. 1 tejto Zmluvy je neoddeliteľnou súčasťou Zmluvy.

3.3 Predávajúci sa touto Zmluvou zaväzuje spolu s Predmetom kúpy realizovať aj dodanie Predmetu kúpy na miesto určenia špecifikované v Čl. IV bod. 4.2 tejto Zmluvy, dodanie relevantnej dokumentácie (návod na obsluhu Predmetu kúpy v slovenskom jazyku alebo anglickom jazyku a prípadne ďalšie písomné doklady potrebné na prevzatie a bezpečné užívanie Predmetu kúpy) a uviesť Predmet kúpy do prevádzky, ak to z jeho charakteru vyplýva. Doklady vzťahujúce sa na Predmet kúpy sa považujú za súčasť Predmetu kúpy. Všetky náklady na dodanie dokladov vzťahujúce sa na Predmet kúpy sú zahrnuté v kúpnej cene v zmysle Čl. V tejto Zmluvy a Predávajúcemu za ich dodanie nepatrí osobitná odmena.

3.4 V kúpnej cene podľa Čl. V tejto Zmluvy sú spolu s nákladmi na dodanie Predmetu kúpy na miesto určenia a dodania relevantnej dokumentácie vrátane poskytnutej záruky za akosť na Predmet kúpy v trvaní 24 mesiacov v zmysle Čl. VI tejto Zmluvy, rovnako zahrnuté aj prípadné náklady na inštaláciu Predmetu kúpy v mieste dodania, uvedenia do prevádzky,  vykonanie skúšok/skúšobnej prevádzky, prvé zaškolenia personálu, a to v závislosti  od druhu prístrojov a zariadení, ktoré sú súčasťou Predmetu kúpy, podľa potreby a požiadaviek Kupujúceho, pokiaľ sa zmluvné strany nedohodnú inak. Predávajúci je povinný preukázať dosiahnutie všetkých parametrov Predmetu kúpy, ktoré sú uvedené v tejto Zmluve a jej prílohách, ktoré sú neoddeliteľnou súčasťou Zmluvy. Zmluvné strany vylúčili aplikáciu ust. § 410 ods. 2 zákona č. 513/1991 Zb. Obchodného zákonníka v znení neskorších predpisov (ďalej len „Obchodný zákonník“) na ich zmluvný vzťah.

**Čl. IV**

**Dodanie Predmetu kúpy**

4.1 Predávajúci sa zaväzuje dodať Predmet kúpy Kupujúcemu nasledovne:

4.1.1 Predmet kúpy uvedený v Čl. III bod 3.1 tejto Zmluvy dodá Predávajúci Kupujúcemu do **90 kalendárnych dní** odo dňa doručenia žiadosti Kupujúceho o dodanie Predmetu kúpy elektronickou poštou na e-mailovú adresu uvedenú v Čl. IX bod 9.8 písm. b) tejto Zmluvy (žiadosť musí byť riadne podpísaná a tvoriť prílohu emailu v PDF formáte). Zároveň pre vylúčenie pochybností sa zmluvné strany dohodli, že Kupujúci je povinný doručiť žiadosť o dodanie Predmetu kúpy najneskôr do 6 mesiacov odo dňa účinnosti tejto Zmluvy.

4.2 Predávajúci sa zaväzuje dodať Predmet kúpy v mieste sídla Kupujúceho: Ivanská cesta 21, 821 01 Bratislava.

4.3 Za nedodržanie termínu dodania Predmetu kúpy má Kupujúci voči Predávajúcemu nárok na zmluvnú pokutu vo výške 0,05 % z kúpnej ceny v zmysle Čl. V tejto Zmluvy za každý deň omeškania. Zaplatením zmluvnej pokuty podľa tohto bodu Zmluvy nie je dotknutý nárok Kupujúceho na náhradu spôsobenej škody nedodržaním termínu dodania v zmysle bodu 4.1.1 tejto Zmluvy.

4.4 Predmet kúpy sa považuje za dodaný až dňom prevzatia Predmetu kúpy Kupujúcim a podpisom preberacieho protokolu obidvoma zmluvnými stranami.

4.5 Kupujúci nie je povinný prevziať Predmet kúpy, pokiaľ:

4.5.1 Predávajúci nesplní riadne a včas svoje záväzky vyplývajúce z právneho vzťahu založeného touto Zmluvou, najmä pokiaľ nedodá Predmet kúpy v dojednanom čase a na určenom mieste a v zmysle podrobnej technickej špecifikácie Predmetu kúpy uvedenej v prílohe č. 1 tejto Zmluvy alebo

4.5.2 Predávajúci nesplní v spojitosti s odovzdaním Predmetu kúpy podmienky uvedené v Čl. III bod 3.3 a 3.4 tejto Zmluvy, alebo

4.5.3 Predmet kúpy bude vykazovať vady alebo poškodenia, alebo pokiaľ nebude spĺňať kvalitatívne, kvantitatívne alebo iné stanovené podmienky v zmysle Zmluvy a jej príloh.

4.6 Vlastnícke právo a nebezpečenstvo škody na Predmete kúpy prechádza na Kupujúceho dňom jeho prevzatia Kupujúcim, teda dňom podpisu preberacieho protokolu zmluvnými stranami.

**Čl. V**

**Kúpna cena**

5.1 Kúpna cena Predmetu kúpy podľa tejto Zmluvy je stanovená na základe ponuky Predávajúceho podanej v rámci verejného obstarávania a predstavuje celkovo:

|  |  |
| --- | --- |
| Cena v € bez DPH: |  |
| Sadzba DPH v %: |  |
| Sadzba DPH v €: |  |
| Cena v € s DPH: |  |

(vyplní uchádzač)

(ďalej len „Kúpna cena”).

5.2 Kupujúci sa zaväzuje uhradiť Kúpnu cenu za Predmet kúpy predávajúcemu na základe faktúry, ktorú vystaví Predávajúci po dodaní Predmetu kúpy Predávajúcim a jeho prevzatí Kupujúcim v zmysle Čl. IV bod 4.4 tejto Zmluvy. Faktúra vystavená Predávajúcim musí obsahovať všetky potrebné náležitosti v zmysle § 74 zákona č. 222/2004 Z. z. o dani z pridanej hodnoty v znení neskorších predpisov ako aj náležitosti vyplývajúce z právnych predpisov upravujúcich náležitosti daňových dokladov. Splatnosť vystavenej faktúry podľa tejto Zmluvy sa určuje na 60 dní odo dňa jej preukázateľného doručenia Kupujúcemu. V prípade, že faktúra bude vystavená v rozpore s podmienkami upravenými v tejto Zmluve a/alebo nebude obsahovať právnymi predpismi predpísané náležitosti daňového dokladu, resp. budú v nej uvedené nesprávne, alebo neúplné údaje, je Kupujúci oprávnený túto faktúru vrátiť pred jej splatnosťou a nedostáva sa tým do omeškania so splnením záväzku uhradiť Kúpnu cenu. Splatnosť opravenej alebo novej faktúry, ktorá bola vystavená v dôsledku skutočností upravených v predchádzajúcej vete tohto bodu zmluvy sa určuje na 60 dní odo dňa jej doručenia Kupujúcemu. Úhrada faktúry sa vykoná bezhotovostným prevodom na účet Predávajúceho uvedeného v Čl. I bod. 1.1 tejto Zmluvy.

5.3 Kúpna cena je stanovená podľa zákona č. 18/1996 Z. z. o cenách v znení neskorších predpisov dohodou zmluvných strán ako výsledok verejného obstarávania. Kúpna cena je stanovená vrátane colných a daňových poplatkov a ďalších nákladov spojených s dodávkou, vrátane dopravy do miesta plnenia a prípadných ďalších nákladov uvedených v Čl. III bod 3.4 tejto Zmluvy. V Kúpnej cene sú zahrnuté všetky náklady Predávajúceho, ktoré vynaložil pri plnení záväzkov vyplývajúcich z právneho vzťahu založeného touto Zmluvou, ako aj jeho odmena za splnenie záväzkov a Predávajúci nie je okrem Kúpnej ceny oprávnený požadovať za splnenie svojich záväzkov akékoľvek plnenie peňažného alebo nepeňažného charakteru od Kupujúceho.

5.4 V prípade omeškania Kupujúceho s úhradou Kúpnej ceny, je Predávajúci oprávnený uplatniť si úrok z omeškania vo výške 0,05 % z dlžnej sumy za každý deň omeškania.

**Čl. VI**

**Záruka za akosť**

6.1 Predávajúci týmto preberá záruku za akosť Predmetu kúpy, pričom záručnou dobou je doba 24 mesiacov. Rozhodujúcim pre začiatok plynutia záručnej doby je okamih protokolárneho prevzatia Predmetu kúpy Kupujúcim. Záruka za akosť Predmetu kúpy podľa predchádzajúcej vety sa nevzťahuje na softvér (napr. predplatené počítačové programy), ak tvorí samostatnú časť Predmetu kúpy.

6.2 Predávajúci zodpovedá za to, že počas celej záručnej doby bude Predmet kúpy bez vád a Kupujúci ho bude môcť riadne používať spôsobom vyplývajúcim zo Zmluvy, zodpovedajúcim technickým parametrom Predmetu kúpy a spôsobom zodpovedajúcim obvyklému spôsobu jeho použitia. Zodpovednosť Predávajúceho za právne vady Predmetu kúpy nie je dotknutá.

6.3 Predávajúci nezodpovedá za právne a faktické vady, ktoré vznikli po protokolárnom prevzatí Predmetu kúpy Kupujúcim, pokiaľ boli spôsobené v dôsledku porušenia povinností Kupujúceho.

6.4 Ak Kupujúci v rámci nárokov vyplývajúcich zo zodpovednosti Predávajúceho za vady bude požadovať odstránenie vád Predmetu kúpy, zaväzuje sa Predávajúci pri odstraňovaní vád použiť výlučne nové, originálne komponenty. Predávajúci sa zaväzuje vady Predmetu kúpy odstrániť najneskôr do 30 dní od oznámenia vady/vád Predmetu kúpy Predávajúcim. V prípade neodstrániteľnej vady Predmetu kúpy sa nároky Kupujúceho z vád spravujú § 436 a nasl. Obchodného zákonníka.

6.5 Uplatnením nárokov Kupujúceho vyplývajúcich zo zodpovednosti Predávajúceho za vady Predmetu kúpy, nie je dotknutá zodpovednosť Predávajúceho za škodu.

**Čl. VII**

**Záväzok mlčanlivosti**

7.1 Všetky informácie obsiahnuté v tejto Zmluve, ako aj tie, ktoré si zmluvné strany pre splnenie predmetu zmluvy navzájom poskytli, sa považujú za dôverné a poskytnúť tieto informácie tretej osobe môže zmluvná strana len po predchádzajúcom písomnom súhlase druhej zmluvnej strany. Tento záväzok mlčanlivosti platí aj po ukončení tohto zmluvného vzťahu.

7.2 Povinnosť Kupujúceho sprístupniť informácie podľa zákona č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov týmto nie je dotknutá.

**Čl. VIII**

**Zánik záväzku**

8.1 Záväzky zmluvných strán zo Zmluvy zanikajú:

8.1.1 ich splnením,

8.1.2 dohodou zmluvných strán, ktorá musí mať písomnú formu,

8.1.3 odstúpením od Zmluvy z dôvodov ustanovených Obchodným zákonníkom a touto Zmluvou.

8.2 Právo na odstúpenie podľa tejto Zmluvy môže oprávnená zmluvná strana uplatniť písomným oznámením doručeným druhej zmluvnej strane, ktoré obsahuje skutkové vymedzenie dôvodu na odstúpenie od Zmluvy tak, aby nebolo zameniteľné s iným dôvodom. Odstúpením od Zmluvy sa Zmluva zrušuje, keď je prejav vôle oprávnenej zmluvnej strany odstúpiť od Zmluvy doručený druhej zmluvnej strane. V prípade odstúpenia od Zmluvy Kupujúci vráti tovar Predávajúcemu a Predávajúci vráti Kupujúcemu Kúpnu cenu. Nárok na náhradu škody, nárok na zaplatenie zmluvnej pokuty, ani nároky, ktoré podľa svojej povahy majú trvať aj po zániku Zmluvy odstúpením od Zmluvy nezanikajú.

8.3 Okrem práva odstúpiť od Zmluvy podľa všeobecne záväzných právnych predpisov je Kupujúci oprávnený odstúpiť od Zmluvy aj v prípade, **ak nastane niektorá zo skutočností uvedená v § 19 ods. 1 až 3 zákona č. 343/2015 Z.z. o verejnom obstarávaní v znení neskorších predpisov** (ďalej len „Zákon o verejnom obstarávaní“) alebo podstatného porušenia Zmluvy Predávajúcim. Za podstatné porušenie Zmluvy Predávajúcim sa vždy považuje:

8.3.1 nedodržanie termínu dodania Predmetu kúpy o viac ako 15 pracovných dní;

8.3.2 dodanie Predmetu kúpy, ktorý nezodpovedá požiadavkám Kupujúceho dohodnutým v Zmluve a jej prílohách;

8.3.3 ak Predávajúci počas záručnej doby neodstráni vady Predmetu kúpy v zmysle bodu 6.4 tejto Zmluvy.

8.4 Predávajúci je oprávnený odstúpiť od Zmluvy v zmysle právnej úpravy odstupovania od zmluvy upravenej v Obchodnom zákonníku. .

**Čl. IX**

**Záverečné ustanovenia**

9.1 Zmluvné strany sa dohodli, že sa ich záväzkový vzťah sa v zmysle § 262 ods. 1 Obchodného zákonníka spravuje ustanoveniami Obchodného zákonníka.

9.2 Ak niektoré položky nie sú touto Zmluvou upravené, riadia sa podmienkami stanovenými v súťažných podkladoch. V ostatných záležitostiach, bližšie neupravených v tejto Zmluve, ani súťažných podkladoch, platia príslušné ustanovenia Obchodného zákonníka v platnom znení.

9.3 Zmluvné strany sú povinné vyvíjať všetko úsilie k vytvoreniu potrebných podmienok pre realizáciu predmetu Zmluvy v súlade s pravidlami poctivého obchodného styku.

9.4 Zmluvné strany vyhlasujú, že sa budú snažiť riešiť všetky spory, ktoré prípadne vyplynú z výkladu a realizácie tejto Zmluvy zmierom. Ak nebude zmierlivé riešenie sporu možné, budú riešené podľa platného právneho poriadku Slovenskej republiky na vecne a miestne príslušnom súde Slovenskej republiky. Táto Zmluva sa riadi právnym poriadkom Slovenskej republiky.

9.5 Kupujúci má v každom jednom prípade porušenia povinnosti Predávajúceho nárok na náhradu škody v celom rozsahu, a to popri nárokoch vyplývajúcich zo zodpovednosti Predávajúceho za vady Predmetu kúpy.

9.6 Zmluvné strany sa dohodli, že počas trvania Zmluvy sa budú vzájomne informovať o všetkých zmenách týkajúcich sa obchodného mena, sídla, miesta podnikania, predmetu činnosti, štatutárnych orgánov vrátane spôsobu ich konania voči tretím osobám, ako aj oznamovať všetky rozhodujúce skutočnosti, ktoré môžu mať vplyv na plnenie záväzkov.

9.7 Zmluvná strana je povinná písomne upovedomiť druhú zmluvnú stranu o hroziacom, resp. zahájenom konkurznom konaní. Kupujúci je oprávnený odstúpiť od Zmluvy, ak začne konkurzné alebo reštrukturalizačné konanie na majetok Predávajúceho.

9.8 Všetky podania a iné oznámenia, ktoré sa doručujú zmluvným stranám, je potrebné doručiť osobne, alebo doporučenou listovou zásielkou, alebo elektronickou poštou (písomnosť musí byť riadne podpísaná a tvoriť prílohu v PDF formáte).

9.9 Ku dňu podpisu tejto Zmluvy je:

a) adresou pre doručovanie Kupujúcemu: SÚKROMNÁ ŠKOLA UMELECKÉHO PRIEMYSLU BOHUMILA BAČU, Ivanská cesta 21, 821 01 Bratislava, email: [kratka@ssus.sk](mailto:kratka@ssus.sk) (Viera Krátka)

b) adresou pre doručovanie Predávajúcemu*:* [-], email: [-] *(vyplní uchádzač)*

9.10 Ak je niektoré z ustanovení tejto Zmluvy neplatné, odporovateľné alebo nevymožiteľné, alebo sa takým stane v budúcnosti, nedotýka sa to platnosti ostatných ustanovení, pokiaľ z povahy veci nevyplýva, že túto časť nie je možné od obsahu tejto Zmluvy oddeliť. Zmluvné strany sa pre takýto prípad zaväzujú vadné ustanovenie neodkladne nahradiť bezvadným, ktoré bude v najvyššie možnej miere zodpovedať obsahu a účelu vadného ustanovenia.

9.11 Práva a povinnosti vyplývajúce z tejto Zmluvy pre zmluvné strany prechádzajú v celom rozsahu na prípadných právnych nástupcov všetkých zmluvných strán.

9.12 Žiadna zmluvná strana nie je oprávnená postúpiť tretej osobe pohľadávku, ktorá jej na základe tejto Zmluvy vznikla, bez predchádzajúceho písomného súhlasu druhej zmluvnej strany. Konanie v rozpore s dohodou podľa predchádzajúcej vety je v zmysle ustanovenia § 525 ods. 2 Občianskeho zákonníka absolútne neplatným právnym úkonom.

9.13 Predávajúci sa zaväzuje strpieť výkon kontroly/auditu/overovania súvisiaceho s dodávaním tovaru, ktorý je predmetom tejto Zmluvy, kedykoľvek počas platnosti a účinnosti zmluvy o poskytnutí nenávratného finančného príspevku uzavretej medzi Kupujúcim ako prijímateľom a poskytovateľom (Ministerstvo pôdohospodárstva a rozvoja vidieka SR) (ďalej len „Poskytovateľ“) (ďalej len „Zmluva o poskytnutí NFP“) oprávnenými osobami a poskytnúť im všetku potrebnú súčinnosť. Oprávnené osoby na výkon kontroly/auditu/overovania na mieste môžu vykonať kontrolu/audit/overenie na mieste súvisiace s dodávkou, ktorá je predmetom tejto zmluvy u Kupujúceho (prijímateľ) kedykoľvek od podpisu tejto Zmluvy až do termínu uvedeného v Zmluve o poskytnutí NFP. Uvedená doba sa predĺži v prípade ak nastanú skutočnosti uvedené v článku 90 Nariadenia Rady (ES) č.108/2006 o čas trvania týchto skutočností. Oprávnené osoby na výkon kontroly/auditu/overovania na mieste sú najmä:

* 1. Poskytovateľ a ním poverené osoby,
  2. Útvar vnútorného auditu Riadiaceho orgánu alebo Sprostredkovateľského orgánu a nimi poverené osoby,
  3. Najvyšší kontrolný úrad SR, Úrad vládneho auditu, Certifikačný orgán a nimi poverené osoby,
  4. Orgán auditu, jeho spolupracujúce orgány a osoby poverené na výkon kontroly/auditu,
  5. Splnomocnení zástupcovia Európskej Komisie a Európskeho dvora audítorov,
  6. Orgán zabezpečujúci ochranu finančných záujmov EÚ,
  7. Osoby prizvané orgánmi uvedenými v písm. a) až f) v súlade s príslušnými právnymi predpismi SR a právnymi aktmi EÚ.

9.14 Kupujúci si vyhradzuje právo bez akýchkoľvek sankcií odstúpiť od tejto Zmluvy, ak ešte nedošlo k plneniu z tejto Zmluvy a výsledky kontroly Poskytovateľa neumožňujú financovanie výdavkov vzniknutých obstarávaním predmetu Zmluvy alebo iných postupov. Odstúpenie Kupujúceho je účinné dňom jeho doručenia jeho písomného vyhotovenia Predávajúcemu.

9.15 Zmluvné strany vyhlasujú, že táto Zmluva predstavuje slobodný a vážny prejav ich vôle, je pre ne určitá a zrozumiteľná, neuzatvorená v tiesni a za nápadne nevýhodných podmienok, na znak čoho ju vlastnoručne podpisujú.

9.16 Táto Zmluva je vyhotovená v troch rovnopisoch, z ktorých každý má platnosť originálu. Kupujúci obdrží dve vyhotovenia a Predávajúci jedno vyhotovenie.

9.17 Zmluva nadobúda platnosť dňom jej podpisu oboma zmluvnými stranami.

9.18 Zmluvné strany si dohodli odkladaciu podmienku účinnosti Zmluvy nasledovne:

Zmluva nadobudne účinnosť po ukončení finančnej kontroly, ak Poskytovateľ príspevku z fondov EÚ neidentifikoval nedostatky, ktoré by mali alebo mohli mať vplyv na výsledok verejného obstarávania, pričom rozhodujúci je dátum doručenia správy z kontroly prijímateľovi. Ak boli v rámci finančnej kontroly verejného obstarávania identifikované nedostatky, ktoré mali alebo mohli mať vplyv na výsledok verejného obstarávania, Zmluva nadobudne účinnosť momentom súhlasu Kupujúceho ako prijímateľa s výškou ex ante finančnej opravy uvedenej v správe z kontroly a kumulatívneho splnenia podmienky na uplatnenie ex ante finančnej opravy podľa Metodického pokynu CKO č. 5, ktorý upravuje postup pri určení finančných opráv za verejné obstarávanie.

9.19 Predávajúci vyjadruje podpisom tejto Zmluvy súhlas so zverejnením svojich identifikačných údajov v rozsahu, v akom sú uvedené v záhlaví tejto Zmluvy.

9.20 Predávajúci je oprávnený využiť pri realizácii dodávky subdodávateľov uvedených v prílohe č. 2 tejto Zmluvy (zoznam vyplní Predávajúci najneskôr pri podpise Zmluvy) v rozsahu údajov minimálne: Názov subdodávateľa, Adresa sídla / miesta podnikania/ IČO, Meno a priezvisko osoby oprávnenej konať za subdodávateľa, Adresa pobytu osoby oprávnenej konať za subdodávateľa, dátum narodenia osoby oprávnenej konať za subdodávateľa.

9.21 Predávajúci je povinný oznámiť akúkoľvek zmenu údajov o subdodávateľovi kupujúcemu do 5 pracovných dní od vzniku takejto skutočnosti. V prípade zmeny subdodávateľa počas trvania Zmluvy medzi Kupujúcim a Predávajúcim je povinný Predávajúci najneskôr v deň, ktorý predchádza dňu, v ktorom má zmena subdodávateľa nastať oznámiť Kupujúcemu zmenu subdodávateľa a v tomto oznámení uviesť minimálne nasledovné:

9.21.1 podiel zákazky, ktorý má v úmysle zadať subdodávateľovi, navrhovaných subdodávateľov a predmety subdodávok.

9.22 Kupujúci nie je oprávnený uzavrieť Zmluvu s Predávajúcim, ktorý má povinnosť zapisovať sa do registra partnerov verejného sektora (ďalej len „RPVS“) a nie je zapísaný v RPVS alebo ktorého subdodávatelia, ktorí majú povinnosť zapisovať sa do RPVS a nie sú zapísaní v RPVS. Predávajúci, jeho subdodávatelia a iné osoby, ktorými Predávajúci preukazoval splnenie ekonomického a finančného postavenia alebo technickej alebo odbornej spôsobilosti, sú povinní v čase uzatvorenia Zmluvy byť zapísaní v RPVS, ak sa na nich táto povinnosť vzťahuje, a mať v predmetnom registri všetkých konečných užívateľov v súlade so zákonom o RPVS.

 9.23 V prípade porušenia ktorejkoľvek z povinností týkajúcich sa subdodávateľov alebo ich zmeny má Kupujúci právo odstúpiť od Zmluvy.

**PRÍLOHY**

Príloha č. 1 k Zmluve: Špecifikácia Predmetu kúpy a ceny

Príloha č. 2 k Zmluve: Zoznam subdodávateľov \*(predloží len úspešný uchádzač)

|  |  |
| --- | --- |
| V......................................dňa ........................ | V......................................dňa ........................ |
|  |  |
| Kupujúci: | Predávajúci: |

**Príloha č. 1 k Zmluve: Špecifikácia Predmetu kúpy a ceny**

**Príloha č. 2 k Zmluve: Zoznam subdodávateľov \*(predloží len úspešný uchádzač)**